31994L0069
L 381/1
JURNALUL OFÍCIAL AL UNIUNII EUROPENE
DIRECTIVA 94/69/CE A COMISIEI
din 19 decembrie 1994
de efectuare a celei de-a douăzeci și una adaptări la progresul tehnic a Directivei 67/548/CEE a Consiliului privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (1), astfel cum a fost modificată ultima dată prin Directiva 93/101/CE a Comisiei (2) și, în special, articolul 28 al celei dintâi,
întrucât anexa I la Directiva 67/548/CEE include o listă de substanțe periculoase cu specificații de clasificare și etichetare referitoare la fiecare substanță;
întrucât cunoștințele științifice și tehnice actuale au arătat că lista substanțelor periculoase din anexa I trebuie adoptată și completată, în special, prin includerea unui anumit număr de substanțe derivate ale petrolului și cărbunelui și întrucât, în consecință, este necesar să se completeze cuvântul introductiv la anexa I pentru a include notele și indicațiile specifice referitoare la identificarea și etichetarea substanțelor complexe derivate ale petrolului și cărbunelui și a preparatelor corespunzătoare;
întrucât dispozițiile prezentei directive sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului cu substanțe și preparate periculoase,
ADOPTĂ PREZENTA DIRECTIVĂ:
Articolul 1
Anexa I la Directiva 67/548/CEE se modifică după cum urmează:
1.
Cuvântul introductiv prevăzut la anexa I la prezenta directivă înlocuiește cuvântul introductiv la anexa I.
2.
Intrările prevăzute la anexa I la prezenta directivă înlocuiesc intrările corespunzătoare din anexa I.
3.
Intrările prevăzute la anexa II la prezenta directivă se adaugă pentru prima dată în anexa I.
Articolul 2
Statele membre adoptă și pun în aplicare actele cu putere de lege și actele administrative necesare pentru a se conforma prezentei directive până la 1 septembrie 1996. Statele membre informează de îndată Comisia cu privire la aceasta.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Adoptată la Bruxelles, 19 decembrie 1994.